b'\n_START_ARTICLE_\nHobbiten (filmserie)\n_START_SECTION_\nHandling\n_START_PARAGRAPH_\nHovedpersonen i historien er hobbiten Bilbo Lommelun (p\xc3\xa5 engelsk Bilbo Baggins), som i filmserien spilles av Martin Freeman (f\xc3\xb8dt 1971). Handlingen forteller om Bilbos eventyrlige og strabasi\xc3\xb8se reise sammen med 13 dverger, anf\xc3\xb8rt av Thorin Eikenskjold (Thorin Oakenshield), spilt av Richard Armitage (1971), og trollmannen Gandalv Gr\xc3\xa5 (Gandalf the Grey), spilt av Ian McKellen (1939). M\xc3\xa5let med reisen er \xc3\xa5 gjenerobre Ensomfjellet (the Lonely Mountain) bortenfor Myrkskog fra dragen Smaug, som har tatt fjellet som hi og ruger over en enorm gullskatt som dvergene mener de er de rettmessige eierne av. I l\xc3\xb8pet av historien kommer Bilbo over en magisk ring, og b\xc3\xa5de ringen og dens tidligere eier Gollum, spiller sentrale roller i historien som f\xc3\xb8lger etter Hobbiten: boka og filmtrilogien Ringenes herre._NEWLINE_J.R.R. Tolkien skrev opprinnelig Hobbiten som en barnebok. Senere gikk han videre p\xc3\xa5 det grunnlaget som var lagt, og skapte storverket Ringenes herre. Handlingen i Hobbiten foreg\xc3\xa5r seksti \xc3\xa5r f\xc3\xb8r historien om Ringenes herre begynner.\n_START_SECTION_\nProduksjon\n_START_PARAGRAPH_\nGuillermo del Toro skulle opprinnelig regissere filmene, men det ble i 2010 bekreftet at regiss\xc3\xb8ren bak Ringenes herre-filmtrilogien, Peter Jackson, som tidligere var produsent og manusforfatter, tok over regien.\n_START_SECTION_\nInnspilling\n_START_PARAGRAPH_\nInnspillingen av filmen begynte 21. mars 2011 i Wellington p\xc3\xa5 New Zealand. Filmingen fant sted i Wellington Stone Street Studios, byen Matamata og ved mange andre upubliserte steder p\xc3\xa5 New Zealand. For hver av dvergene ble det laget seks parykker og \xc3\xa5tte skjegg, som ble brukt av skuespillerne, stuntmenn og stand-ins. I l\xc3\xb8pet av juli 2011 ble scener fra Hobbiten filmet ved Pinewood Studios i England. Innspillingen ble avsluttet 6. juli 2012, etter 266 dager med filming. I l\xc3\xb8pet av produksjonen ble det publisert ni produksjonsfilmer p\xc3\xa5 filmens offisielle blogg og YouTube._NEWLINE_Filmene er sterkt preget av ulike typer visuelle spesialeffekter, alt fra fantasifull maskering, scenografi og rekvisitter til avansert 3D-animasjon og motion capture med en mengde dataskapte rollskikkelser og detaljerte milj\xc3\xb8er av h\xc3\xb8y teknisk kvalitet. Filmene er dessuten spilt inn som digital 3D-film i HFR 3D (High Frame Rate 3D), et filmformat for digital, stereoskopisk film der bildefrekvensen er 48 bilder per sekund istedenfor industristandarden 24. HFR 3D skal forbedre opplevelsen av 3D-opptakene ved at bildene gjengis klarere og bevegelsene mindre hakkete. Kritikere hevder imidlertid at raskere filmfrekvens og avsl\xc3\xb8rende skarpe bilder kan f\xc3\xb8re til at kinofilmuttrykket g\xc3\xa5r tapt, det vil si at filmen minner mer pm skuespillere p\xc3\xa5 en filminnspilling enn en tradisjonell kinofilm.\n_START_SECTION_\nUtgivelse\n_START_PARAGRAPH_\nHobbiten: En uventet reise hadde verdenspremiere 28. november 2012 i Wellington i New Zealand, med vanlig premiere i resten av New Zealand 12. desember. Ellers i verden ble filmen lansert mellom 12. og 14. desember 2012. I Norge hadde filmen premiere 12. desember 2012._NEWLINE_Hobbiten: Smaugs \xc3\xb8demark hadde premiere 11. desember 2013, mens Hobbiten: Femh\xc3\xa6rerslaget ble vist f\xc3\xb8rste gang 10. desember 2014.'